Okresná prokuratúra Bratislava IV 
Saratovská 1/A, 844 61 Bratislava 4

Sp. zn. : 1 Pv 225/13/1104	Bratislava IV, 26.11.2013
EEČ : 2-11-143-2013

U Z N E S E N I E

Trestná vec:	obvinený XXXXX XXXXX  
Prečin:	Poškodzovanie cudzej veci podľa § 245 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Bratislava IV
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
a
poškodeným:
1.	XXXXX
	dátum narodenia: XXXXX
	trvalé bydlisko: XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 719,34 € 
b.	Peňažná suma určená na všeobecne prospešné účely: 100,00 € 
c.	Suma odovzdaná štátu na peňažnú pomoc obetiam trestnej činnosti: 100,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
realizované policajtom Obv.odd. PZ Karlova Ves pod spisovou značkou ORP-371/KV-B4-2013.
že v čase od cca 11.25 h. do 11.35 h. dňa 30.03.2013 v Bratislave na Lamačskej ceste 1/C, v podzemnom parkovisku HM TESCO LAMAČ, v blízkosti vchodu do lekárne a vchodu na eskalátory, poškodil tam zaparkované osobné motorové vozidlo zn. XXXXX a to tak, že nezisteným predmetom poškriabal lak na ľavom prednom blatníku, ľavých predných a ľavých zadných dverách, kde na každom tomto diely urobil vodorovnú ryhu do laku, čím takto spôsobil pošk. XXXXX škodu poškodením vo výške 719,34 €.

Odôvodnenie: 
Poverený príslušník PZ, Obvodné oddelenie PZ Karlova Ves, OR PZ Bratislava IV uznesením ČVS:ORP-371/KV-B4-13 dňa 27.08.2013 podľa § 206 ods. 1 Trestného poriadku vzniesol obvinenie XXXXX pre prečin poškodzovanie cudzej veci podľa § 245 ods. 1 Trestného zákona. 
Obvinený dňa 30.09.2013  počas svojho výsluchu prehlásil, že spáchal skutok, za ktorý je trestne stíhaný, toto vyhlásenie bolo vykonané slobodne, vážne a určito. Taktiež vyhlásil, že škodu spôsobenú stíhaným skutkom dňa 129.09.2013 uhradil bezhotovostným platobným príkazom cez internet banking. 
Poškodený vo svojej výpovedi dňa 08.10.2013 výslovne vyhlásil, že dáva súhlas k zmieru. Zároveň uviedol, že škoda spôsobená stíhaným skutkom mu bola zo strany obvineného v celej výške dňa 01.10.2013 uhradená. 

Podľa § 220 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený 
a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito, 
b) nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a 
c) zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci. 

Obvinený je trestne stíhaný pre prečin poškodzovanie cudzej veci podľa § 45 ods. 1 Trestného zákona. Za tento trestný čin Trestný zákon v osobitnej časti ustanovuje trest odňatia slobody z hornou hranicou trestnej sadzby 2 roky. Je teda splnená požiadavka, že ide o prečin za ktorý zákon ustanovuje trest odňatia slobody, ktorého horná hranica trestnej sadzby neprevyšuje päť rokov. Zároveň poškodený aj obvinený vo svojich výpovediach súhlasili s postupom uvedeným v § 220 Trestného poriadku a nasl. ustanovení upravujúcich zmier.  
Obvinený sa k spáchaniu skutku priznal, vyhlásil, že vyšetrovaný skutok spáchal, jeho vyhlásenie bolo vykonané slobodne, vážne  a určito. 
Obvinený v prípravnom konaní uhradil poškodenému škodu v celom rozsahu.

V osobe obvineného XXXXX XXXXX ide o obvineného, ktorý spĺňa všetky podmienky pre schválenie zmieru a zastavenie trestného stíhania a s prihliadnutím na povahu a závažnosť spáchaného činu, na mieru akou bol trestným činom dotknutý verejný záujme, na osobu obvineného a na jeho osobné a majetkové pomery možno takéto rozhodnutie považovať za dostačujúce. Obvinený nebol doposiaľ súdne trestaný. V Ústrednej evidencii priestupkov Ministerstva vnútra Slovenskej republiky má obvinený od roku 2010 dva priestupky pre porušenie zákona o pobyte cudzincov. Tieto priestupky však vzhľadom na charakter a závažnosť nemôžu  mať vplyv na negatívne posúdenie osoby obvineného.    

Musím konštatovať, že obvinený splnil všetky podmienky potrebné pre rozhodnutie o schválení zmieru a zastavenie trestného stíhania. Slobodne, vážne a určito vyhlásil, že spáchal skutok, so zmierom súhlasil, poškodenému uhradil spôsobenú škodu a na účet prokuratúry zložil sumu 100,- € určenú na verejnoprospešné účely. Takisto poškodený súhlasil so zmierom súhlasil. Obvinený doposiaľ žil bezúhonným životom a poškodenie auta v tomto prípade možno považovať za jeho skrat a jednorazový exces. 
Vzhľadom na skutočnosti uvedené vyššie som preto rozhodol tak, ako je uvedené vo výrokovej časti tohto uznesenia, schválil som zmier a súčasne som zastavil trestné stíhanie.

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Pavol Rosol
prokurátor